คาราวานรถนิทรรศการเอเปค 2022 สัญจร “APEC พร้อม ไทยพร้อม” ชวนคนไทยเป็นเจ้าภาพเอเปค ครอบคลุม 76 จังหวัดทั่วประเทศ
นายอนุชา นาคาศัย รัฐมนตรีประจำสำนักนายกรัฐมนตรี พร้อมด้วยผู้บริหารกรมประชาสัมพันธ์ ร่วมปล่อยขบวนคาราวานรถนิทรรศการเอเปค 2022 สัญจร  “APEC พร้อม ไทยพร้อม” ภายใต้แนวคิด open connect balance หรือเปิดกว้างสร้างสัมพันธ์ เชื่อมโยงกัน สู่สมดุล หนึ่งในโครงการประชาสัมพันธ์การเป็นเจ้าภาพเอเปคของไทยปี 2565 เพื่อส่งเสริมให้เยาวชน คนรุ่นใหม่และประชาชน เข้าใจ ตระหนักและมีส่วนร่วมในมติด้านเศรษฐกิจ มิติด้านสังคมและมิติด้านสิ่งแวดล้อม ภายใต้โมเดลเศรษฐกิจชีวภาพ เศรษฐกิจหมุนเวียนและเศรษฐกิจสีเขียว ( BIO - Circular -Green Economy Model หรือ BCG Economy Model )รวมถึงการนำเสนอโครงการต่างๆ ของรัฐบาลที่เกี่ยวเนื่องกับเอเปค และ BCG Economy Modelนายอนุชา กล่าวว่า ประเทศไทยและรัฐบาลมีความพร้อมในการเป็นเจ้าภาพที่ดี พร้อมเชิญชวนประชาชนให้ร่วมกันเป็นเจ้าภาพที่ดีต้อนรับผู้นำเศรษฐกิจเอเปค โดยเชื่อว่าการประชุมเอเปคจะส่งเสริมมิติด้านการลงทุนในประเทศ หลังการระบาดของโรคโควิด -19 ซึ่งนอกจากการจัดกิจกรรม APEC สัญจรแล้ว ยังมีการประชาสัมพันธ์ในรูปแบบต่างๆ ทั้งสื่อทีวี วิทยุ และสื่อโซเชียลมีเดีย โดยเชื่อว่า การประชุมในครั้งนี้ จะเพิ่มมูลค่าทางเศรษฐกิจ โดยเฉพาะ GDP รวมถึงการส่งเสริมประเทศไทยให้เป็นศูนย์กลางด้านโลจิสติกส์ ส่งเสริมการลงทุน ในโครงการระเบียงเศรษฐกิจพิเศษภาคตะวันออก หรือ EEC และการส่งเสริมให้ประเทศไทยเป็นคลังอาหารโลก โดยเฉพาะการสนับสนุนสินค้าทางการเกษตรสำหรับคาราวานสัญจร ผ่านคาราวานรถนิทรรศการ APEC 2022 กระจายไปทุกภูมิภาค เพื่อประชาสัมพันธ์กิจกรรมของ APEC ให้ครอบคลุม 76 จังหวัดทั่วประเทศไทย ตั้งแต่วันนี้เป็นต้นไปผู้สนใจสามารถติดตามข้อมูลข่าวสารการประชุม APEC 2022 Thailand ได้ทางเว็บไซต์ของกรมประชาสัมพันธ์ APEC2022.prd.go.th  หรือ Facebook APEC  พร้อม  ไทยพร้อม #APECพร้อมไทยพร้อม #APEC2022 Thailand